ഭൂമി തരംമാറ്റല്: തീയതിയിലെ തരംതിരിവ് ഭരണഘടനാ വിരുദ്ധമെന്നു ഹൈക്കോടതി കൊച്ചി: ഡേറ്റബാങ്കില് ഉള്പ്പെട്ടിട്ടില്ലാത്ത നെല്വയലില് 25 സെന്റ് വരെ പുരയിടമാക്കാന് ഫീസ് നല്കേണ്ടെന്ന വ്യവസ്ഥ 2021 ഫെബ്രുവരി 25 മുതലുള്ള അപേക്ഷകള്ക്കു മാത്രം ബാധകമാക്കിയ സര്ക്കാരിന്റെ സര്ക്കുലര് നിയമവിരുദ്ധവും ഭരണഘടനാ വിരുദ്ധവുമാണെന്ന് ഹൈക്കോടതി. ഡേറ്റ ബാങ്കില് വിജ്ഞാപനം ചെയ്തിട്ടില്ലാത്ത നെല്വയല് പുരയിടമാക്കി മാറ്റാനും മറ്റാവശ്യങ്ങള്ക്ക് വിനിയോഗിക്കാനുമുള്ള അപേക്ഷകളില് സര്ക്കാര് വിവേചനം കാട്ടുന്നെന്നാരോപിച്ച് കലൂര് സ്വദേശി എം.കെ. ബേബി ഉള്പ്പെടെ നല്കിയ ഹര്ജികളിലാണ് ഡിവിഷന് ബെഞ്ചിന്റെ തീരുമാനം. 25 സെന്റ് വരെയുള്ള നെല്വയല് മറ്റാവശ്യങ്ങള്ക്ക് വിനിയോഗിക്കാന് അനുമതി തേടിയുള്ള അപേക്ഷകള് തീയതി കണക്കിലെടുക്കാതെ രണ്ടു മാസത്തിനകം പരിഗണിച്ചു തീര്പ്പാക്കണമെന്ന് ചീഫ് ജസ്റ്റീസ് എസ്. മണികുമാര്, ജസ്റ്റീസ് ഷാജി പി. ചാലി എന്നിവരുള്പ്പെട്ട ഡിവിഷന് ബെഞ്ച് നിര്ദേശിച്ചു.